
ΕΦΗΜΕΡΙΣΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ Π ΡΩΤΟ Αρ. Φύλλου 58 

7 Μαρτίου 2005 


ΝΟΜΟΣ ΥΠΆΡΙΘ.3322 

Ίδρυση Οργανισμού Πολιτιστικής Πρωτεύουσας της 
Ευρώπης - Πάτρα 2006 Α.Ε. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ ΠΡΩΤΟ 

ΙΔΡΥΣΗ - ΛΕΙΤΟΥΡΓΙΑ - ΛΥΣΗ ΤΟΥ ΟΡΓΑΝΙΣΜΟΥ 
ΠΟΛΙΤΙΣΤΙΚΗΣ ΠΡΩΤΕΥΟΥΣΑΣ ΤΗΣ ΕΥΡΩΠΗΣ - 
ΠΑΤΡΑ 2006 Α.Ε. 

Άρθρο 1 

Σύσταση - Επωνυμία - Μορφή - Εποπτεία 

1. Ιδρύεται «Οργανισμός Πολιτιστικής Πρωτεύουσας 
της Ευρώπης - Πάτρα 2006 Α.Ε.» με έδρα το Δήμο Πα- 
τραίων. 

2. Ο Οργανισμός αποτελεί νομικό πρόσωπο ιδιωτικού 
δικαίου (Ν.Π.Ι.Δ.) και έχει τη μορφή της ανώνυμης εται¬ 
ρείας (Α.Ε.). Για τις σχέσεις και συναλλαγές του Οργανι¬ 
σμού με την αλλοδαπή θα χρησιμοποιείται η ίδια επωνυ¬ 
μία σε πιστή μετάφραση στην οικεία αλλοδαπή γλώσσα. 
Ο Οργανισμός μπορεί να αναφέρεται για λόγους συντο¬ 
μίας Οργανισμός «Πάτρα 2006». Ο ιδρυόμενος Οργανι¬ 
σμός διέπεται από τις διατάξεις του παρόντος Νόμου και 
των κατ’ εξουσιοδότηση τούτου εκδιδομένων διοικητικών 
πράξεων, καθώς και από τις διατάξεις του Καταστατικού 
του. Για όσα θέματα δεν ρυθμίζονται με το Καταστατικό, 
εφαρμόζονται οι διατάξεις του κωδικοποιημένου Νόμου 
2190/1920, όπως εκάστοτε ισχύουν. Για τον Οργανισμό 
δεν έχουν εφαρμογή οι διατάξεις που ισχύουν για το Δη¬ 
μόσιο και τον ευρύτερο δημόσιο τομέα, τους οργανι¬ 
σμούς και τις επιχειρήσεις των τομέων τούτων καιτις εται¬ 
ρείες που άμεσα ή έμμεσα ανήκουν στο Δημόσιο και ιδίως 
εκείνες που αναφέρονται στις προσλήψεις προσωπικού 
οποιοσδήποτε φύσης, αμοιβές, υπηρεσιακή κατάσταση, 
στις διατάξεις που αφορούν τις προμήθειες, την εκπόνη¬ 
ση μελετών, την εκτέλεση έργων, την παροχή υπηρεσιών, 
καθώς και την τήρηση του δημόσιου λογιστικού. 

3.0 Οργανισμός αποκτά νομική προσωπικότητα από τη 
δημοσίευση του παρόντος Νόμου στην Εφημερίδα της 
Κυβερνήσεως και λύεται την 1.1.2007. 

4. Ο Οργανισμός τελεί υπό την εποπτεία του Υπουργού 
Πολιτισμού. Η εποπτεία αφορά τα θέματα του παρόντος 


Νόμου και του Καταστατικού. Κατά τα λοιπά ισχύει η επο¬ 
πτεία του Υπουργού Ανάπτυξης κατά τη νομοθεσία περί 
Ανωνύμων Εταιρειών, όπως εκάστοτε ισχύει. 

Άρθρο 2 

Σκοπός 

Ο Οργανισμός λειτουργεί χάριν του δημοσίου συμφέ¬ 
ροντος και σύμφωνα με τους κανόνες της ιδιωτικής οικο¬ 
νομίας και έχει ως σκοπό την προετοιμασία της πόλης της 
Πάτρας ως Πολιτιστικής Πρωτεύουσας για το έτος 2006 
και ειδικότερα το σχεδίασμά, την οργάνωση και τη διεξα¬ 
γωγή των σχετικών πολιτιστικών εκδηλώσεων, καθώς και 
τη διοικητική μέριμνα για την πραγματοποίηση των παρα¬ 
πάνω. Ο Οργανισμός κατά την επιδίωξη των σκοπών του 
αποβλέπει κυρίως: 

- Στην προβολή των κοινών ευρωπαϊκών πολιτιστικών 
ρευμάτων. 

- Στην καθιέρωση μιας διαρκούς πολιτιστικής συνεργα¬ 
σίας στην Ευρωπαϊκή Ένωση. 

- Στη συμμετοχή μεγάλων στρωμάτων του πληθυσμού 
και στην ευρύτερη δυνατή διάδοση των πολιτιστικών εκ¬ 
δηλώσεων. 

- Στην προώθηση του διαλόγου μεταξύ των πολιτισμών 
της Ευρώπης και του υπόλοιπου κόσμου. 

- Στην αξιοποίηση της ιστορικής κληρονομιάς, της αστι¬ 
κής αρχιτεκτονικής και της ποιότητας ζωής στην πόλη. 

Άρθρο 3 

Μετοχικό κεφάλαιο - Μετοχές 

1. Το μετοχικό κεφάλαιο του Οργανισμού ορίζεται στο 
ποσό των εκατό χιλιάδων (100.000) ευρώ που θα καλυ¬ 
φθεί και καταβληθεί από το Ελληνικό Δημόσιο / Υπουρ¬ 
γείο Πολιτισμού και ειδικότερα από τον προϋπολογισμό 
Δημοσίων Επενδύσεων του Υπουργείου τούτου. Η κατα¬ 
βολή του συνολικού εταιρικού κεφαλαίου θα γίνει σε τριά¬ 
ντα (30) ημέρες από την έναρξη ισχύος του παρόντος Νό¬ 
μου. Με απόφαση του Υπουργού Πολιτισμού που δημοσι¬ 
εύεται στην Εφημερίδα της Κυβερνήσεως πιστοποιείται η 
καταβολή του αρχικού κεφαλαίου και κάθε αύξησή του. 

2. Το μετοχικό κεφάλαιο του Οργανισμού αντιστοιχεί σε 
μια μετοχή, που ανήκει στο Ελληνικό Δημόσιο / Υπουργείο 
Πολιτισμού, το οποίο την αναλαμβάνει, χωρίς δικαίωμα 
μεταβίβασής της. Η μετοχή είναι ονομαστική, αναπαλλο¬ 
τρίωτη, έχει χρονολογία εκδόσεως, είναι σφραγισμένη με 
τη σφραγίδα του Οργανισμού, υπογράφεται από τον 

Πρόεδρο του Διοικητικού Συμβουλίου (Δ.Σ.) και έναν σύμ¬ 
βουλό του που ορίζεται από το Δ.Σ. και φυλάσσεται από 
τον εκάστοτε Γενικό Διευθυντή της Γενικής Διεύθυνσης 
Σύγχρονου Πολιτισμού του Υπουργείου Πολιτισμού. 

Άρθρο 4 

Όργανα διοίκησης 

Όργανα διοίκησης του Οργανισμού είναι το Διοικητικό 
Συμβούλιο (Δ.Σ.) και η Εκτελεστική Επιτροπή. 

Άρθρο 5 

Διοικητικό Συμβούλιο 

1. Το Δ.Σ. διορίζεται με απόφαση του εποπτεύοντοςτον 
Οργανισμό Υπουργού Πολιτισμού. Η απόφαση αυτή δη¬ 
μοσιεύεται στην Εφημερίδα της Κυβερνήσεως. Το Δ.Σ. εί¬ 
ναι δεκαπενταμελές και αποτελείται από: α) τον Δήμαρχο 
της Πάτρας ως Πρόεδρο, β) τον Γενικό Γραμματέα της 
Περιφέρειας Δυτικής Ελλάδας, γ) τον Νομάρχη Αχαΐας, 
δ) τον Πρύτανη του Πανεπιστημίου της Πάτρας, ε) τον 
Πρόεδρο της Τοπικής Ένωσης Δήμων και Κοινοτήτων 
Αχαΐας, στ) τον εκπρόσωπο της μείζονος μειοψηφίας στο 
Δημοτικό Συμβούλιο του Δήμου Πάτρας, ζ) έναν δημοτι¬ 
κό σύμβουλο της πλειοψηφίας του Δημοτικού Συμβουλί¬ 
ου, που προτείνεται από τον Δήμαρχο της Πάτρας, η) 
έναν εκπρόσωπο του Υπουργείου Πολιτισμού, θ) επτά 
προσωπικότητες αναγνωρισμένου κύρους από τον καλλι¬ 
τεχνικό, πνευματικό και επιστημονικό χώρο, έκτων οποί¬ 
ων πέντε επιλέγονται από τον Υπουργό Πολιτισμού και 
δύο από τον Δήμαρχο της Πάτρας. Στις συνεδριάσεις του 
Δ.Σ. δύναται να μετέχει, χωρίς δικαίωμα ψήφου, και ο 
Καλλιτεχνικός Διευθυντής του άρθρου 7. 

2. Η θητεία των μελώντου Δ.Σ. λήγει την 1.1.2007 και αρ¬ 
χίζει από τη δημοσίευση στην Εφημερίδα της Κυβερνή¬ 
σεως της απόφασης του ορισμού τους από τον Υπουργό 
Πολιτισμού. Εάν μέλος του Δ.Σ. εκλείψει, με οποιονδήπο- 
τε τρόπο ή παραιτηθεί, ο αντικαταστάτης του ορίζεται με 
απόφαση του Υπουργού Πολιτισμού, που δημοσιεύεται 
στην Εφημερίδατης Κυβερνήσεως το αργότερο εντός δι- 
μήνου από τότε που κενώθηκε η θέση του συμβούλου. 
Μέχρι να οριστεί ο αντικαταστάτης, το Δ.Σ. μπορεί να λει¬ 
τουργήσει, όχι όμως πέραντου διμήνου, εφόσον υπάρχει 
απαρτία. Μέλος του Δ.Σ. που ορίζεται σε αντικατάσταση 
άλλου μέλους συνεχίζει τη θητεία του προκατόχου του. 
Το Δ.Σ. συνεδριάζει τακτικά, μία φορά το δίμηνο και εκτά¬ 
κτως στις περιπτώσεις που συγκαλείται από τον Πρόεδρο 
ή ζητείται με αίτηση τεσσάρων, τουλάχιστον, μελώντου. 
Το Δ.Σ. βρίσκεται σε απαρτία όταν παρίστανται τουλάχι¬ 
στον οκτώ μέλη. Οι αποφάσεις λαμβάνονται με απόλυτη 
πλειοψηφία των παρόντων μελών. Σε περίπτωση κατά την 
οποία μέλος του Δ.Σ. απουσιάσει αδικαιολόγητα από 
τρεις συνεδριάσεις του Δ.Σ. εκπίπτει αυτοδίκαια από τη 
θέση του συμβούλου. 

3. Με την επιφύλαξη των διατάξεων του άρθρου 6, το 
Δ.Σ. διοικεί τον Οργανισμό και είναι υπεύθυνο για τη λει¬ 
τουργία του στο πλαίσιο του σκοπού που περιγράφεται 
στο άρθρο 2. Το Δ.Σ. διαμορφώνει τις γενικές κατευθύν¬ 
σεις της πολιτικής του Οργανισμού, εγκρίνει τον προϋπο¬ 
λογισμό, τις αναθεωρήσεις και τον ισολογισμό, τις ετή¬ 
σιες οικονομικές καταστάσεις και τους Κανονισμούς του 
Οργανισμού κατά το άρθρο 8. Η Εκτελεστική Επιτροπή 
παρέχει στο Δ.Σ. κάθε δυνατή πληροφόρηση και επεξή¬ 
γηση, ιδίως συντάσσει και υποβάλλει στο Δ.Σ. σχέδιοπρο- 
ϋπολογισμού και ισολογισμού. 


4. Ο Πρόεδρος του Δ.Σ. συγκαλείτο Δ.Σ., προεδρεύει 
των συνεδριάσεων και ασκεί όλες τις αρμοδιότητες που 
προβλέπονται από το Καταστατικό ή καθορίζονται με 
αποφάσειςτου Δ.Σ. Τον Πρόεδρο, όταν απουσιάζει ή κω¬ 
λύεται, αναπληρώνει ο Αντιπρόεδρος του Δ.Σ. 

5. Με κοινή απόφαση των Υπουργών Οικονομίας και Οι¬ 
κονομικών και Πολιτισμού καθορίζεται η αμοιβή των με¬ 
λών του Δ.Σ. 

Άρθρο 6 

Εκτελεστική Επιτροπή 

1. Συνιστάται πενταμελής Εκτελεστική Επιτροπή από 
μέλη του Δ.Σ., που ορίζονται με απόφαση του Υπουργού 
Πολιτισμού, η οποία δημοσιεύεται στην Εφημερίδα της 
Κυβερνήσεως. Μετην ίδια απόφαση ορίζεται και το μέλος 
της Εκτελεστικής Επιτροπής που θα είναι ο συντονιστής 
της. Στις συνεδριάσεις της Εκτελεστικής Επιτροπής δύ- 
ναται να μετέχει, χωρίς δικαίωμα ψήφου, και ο Καλλιτε¬ 
χνικός Διευθυντής. Η Εκτελεστική Επιτροπή παρακολου¬ 
θεί και ελέγχει την πορεία εφαρμογής του προγράμματος 
των πολιτιστικών εκδηλώσεων ως προς το χρονικό και οι¬ 
κονομικό προγραμματισμό τους, μεριμνά για την έγκαιρη 
- σύμφωνα με το σχετικό χρονοδιάγραμμα - υλοποίηση 
των απαραίτητων ρυθμίσεων, εγκρίσεων, αδειών και έρ¬ 
γων άλλων φορέων και εισηγείται στο Δ.Σ. τις αναγκαίες 
τροποποιήσεις του χρονοδιαγράμματος εκτέλεσης των 
επί μέρους πολιτιστικών δραστηριοτήτων. Η Εκτελεστική 
Επιτροπή ασκείτη διαχείριση του Οργανισμού και εκπρο¬ 
σωπεί τον Οργανισμό δικαστικά και εξώδικα τόσο στην 
Ελλάδα όσο και στο εξωτερικό. Η Εκτελεστική Επιτροπή 
συνάπτει συμβάσεις με φορείς εντός της Ελληνικής Επι¬ 
κράτειας αλλά και στο εξωτερικό και προσλαμβάνει συμ¬ 
βούλους για θέματα των αρμοδιοτήτων της. Η Εκτελεστι¬ 
κή Επιτροπή μπορεί να αναθέτει σε μέλη της την άσκηση 
επί μέρους αρμοδιοτήτων της. 

2. Η Εκτελεστική Επιτροπή συνεδριάζει τακτικά δύο 
τουλάχιστον φορές το μήνα και εκτάκτως, όταν το ζητή¬ 
σει το Δ.Σ. ή ο συντονιστής της Εκτελεστικής Επιτροπής. 
Η Εκτελεστική Επιτροπή καταθέτει έκθεση προόδου ερ¬ 
γασιών κάθε δύο (2) μήνες στο Δ.Σ. περιγράφοντας ανα¬ 
λυτικά το σύνολο των δραστηριοτήτων της κατά τους 
προηγούμενους δύο (2) μήνες. Εάν το Δ.Σ. κρίνει πως το 
έργο της Εκτελεστικής Επιτροπής συνολικά ή σε συγκε¬ 
κριμένους τομείς και ιδιαίτερα σε σχέση με τη διαχείριση 
της περιουσίας του Οργανισμού δεν εκτελείται σύμφωνα 
με τον παρόντα Νόμο και την κείμενη νομοθεσία ή πα¬ 
ρουσιάζει αδικαιολόγητες καθυστερήσεις, εισηγείται με 
αυξημένη πλειοψηφία 2/3 των μελών του στον Υπουργό 
Πολιτισμού τη λήψη των απαραίτητων μέτρων, ως και την 
αντικατάσταση των μελών της Εκτελεστικής Επιτροπής. 

3. Με κοινή απόφαση των Υπουργών Οικονομίας και Οι¬ 
κονομικών και Πολιτισμού καθορίζεται η αμοιβή των με¬ 
λών της Εκτελεστικής Επιτροπής. Όσα μέλη του Δ.Σ. του 
Οργανισμού ορίζονται και μέλη της Εκτελεστικής Επιτρο¬ 
πής επιλέγουν με υπεύθυνη δήλωσή τους την αποζημίω¬ 
ση που αντιστοιχεί σε μία και μόνο ιδιότητα. 

Άρθρο 7 

Καλλιτεχνικός Διευθυντής 

Ο Καλλιτεχνικός Διευθυντής ορίζεται με απόφαση του 
Δ.Σ. του Οργανισμού. Ο Καλλιτεχνικός Διευθυντής ειση- 
γείται στο Δ.Σ. και στην Εκτελεστική Επιτροπή για το σύ¬ 
νολο των δραστηριοτήτων της προετοιμασίας της Πά¬ 
τρας ως Πολιτιστικής Πρωτεύουσας για το έτος 2006. Με 

τη συνδρομή της Διεύθυνσης Κατάρτισης Καλλιτεχνικού 
Προγράμματος, ο Καλλιτεχνικός Διευθυντής αξιολογεί 
και επιλέγει κατά αποκλειστική κρίση τις εκδηλώσεις εκεί¬ 
νες, που θα αποτελέσουν μέρος του προγράμματος των 
εκδηλώσεων, των δραστηριοτήτων και των πρωτοβου¬ 
λιών που έχουν σχέση με τα καλλιτεχνικά και πολιτιστικά 
θέματα, καθώς και τις διεθνείς καλλιτεχνικές συμμετοχές 
και αντιπροσωπεύσεις. Ο Καλλιτεχνικός Διευθυντής ειση- 
γείται, σε αντικειμενικά δικαιολογημένες περιπτώσεις, 
την πρόσληψη έως δύο βοηθών. Η αμοιβή του Καλλιτε¬ 
χνικού Διευθυντή καθορίζεται με κοινή απόφαση των 
Υπουργών Οικονομίας και Οικονομικών και Πολιτισμού. 

Άρθρο 8 

Καταστατικό και Κανονισμοί του Οργανισμού 

1. Με το Καταστατικό καθορίζονται, μεταξύ άλλων, οι 
Διευθύνσεις και Υποδιευθύνσεις του Οργανισμού, οι επί 
μέρους υπηρεσιακές μονάδες του και η διάρθρωσή τους, 
η εποπτεία επ’ αυτών, ο αριθμός των θέσεων του προσω¬ 
πικού και τα προσόντα πρόσληψης, οι αρμοδιότητες των 
οργάνων της διοίκησης, ο τρόπος και η διαδικασία ανα- 
πλήρωσής τους, η νόμιμη εκπροσώπηση, ο τρόπος δια¬ 
χείρισης και λειτουργίας του Οργανισμού, τα όργανα που 
γνωμοδοτούν ή αποφασίζουν σε θέματα μελετών έργων, 
προμηθειών, παροχής υπηρεσιών, διαφημίσεων, οργα¬ 
νώσεων κ.λπ., οιπόροιτου, η διάθεση τωντυχόν καθαρών 
κερδών, καθώς και κάθε άλλη αναγκαία λεπτομέρεια για 
την οργάνωση και λειτουργία του. Το καταστατικό του 
Οργανισμού τροποποιείται με απόφαση του Υπουργού 
Πολιτισμού ύστερα από γνωμοδότηση του Δ.Σ. και δημο¬ 
σιεύεται στην Εφημερίδα της Κυβερνήσεως. Η τροποποί¬ 
ηση δεν επιτρέπεται να θίγει διατάξεις του Καταστατικού, 
οι οποίες επαναλαμβάνουν διατάξεις του ιδρυτικού Νό¬ 
μου (Κεφάλαιο Πρώτο του παρόντος). 

2. Με κανονισμούς που καταρτίζονται από το Δ.Σ. του 
Οργανισμού μετά από εισήγηση της Εκτελεστικής Επι¬ 
τροπής και δημοσιεύονται στην Εφημερίδα της Κυβερνή¬ 
σεως ρυθμίζονται οι προϋποθέσεις και η διαδικασία για 
τις ακόλουθες δραστηριότητες στην Ελλάδα και το εξω¬ 
τερικό: α) την ανάθεση εκπόνησης μελετών και παροχής 
υπηρεσιών, β) τη διενέργεια προμηθειών, γ) την προκή¬ 
ρυξη διαγωνισμών και δ) τη σύναψη, εκτέλεση και λύση 
των σχετικών με τις παραπάνω περιπτώσεις συμβάσεων. 
Με τους κανονισμούς αυτούς επιτρέπεται να ρυθμίζονται 
τα παραπάνω θέματα κατά παρέκκλιση από κάθε διάταξη 
Νόμου ή κανονιστικής πράξης, με την επιφύλαξη των σχε¬ 
τικών κανόνων της Ευρωπαϊκής Ένωσης. 

3. Τα μέλη του Δ.Σ. και της Εκτελεστικής Επιτροπής δεν 
επιτρέπεται, επί ποινή ακυρότητας της σχετικής σύμβα¬ 
σης, να συμβάλλονται με τον Οργανισμό. Η ίδια απαγό¬ 
ρευση ισχύει και για τους συζύγουςτωνμελώντου Δ.Σ. και 
της Εκτελεστικής Επιτροπής, καθώς και για τους συγγε¬ 
νείς αυτών, εξ αίματος μέχρι τρίτου βαθμού και εξ αγχι¬ 
στείας μέχρι δεύτερου βαθμού. Άκυρη είναι και κάθε σύμ¬ 
βαση που συνάπτεται μεταξύ του Οργανισμού και νομικών 
προσώπων, των οποίων η διοίκηση ελέγχεται άμεσα ή έμ¬ 
μεσα από τα ανωτέρω πρόσωπα. Ο έλεγχος αυτός νοείται 
σύμφωνα με το άρθρο4ΣΤ'του Ν. 703/1977 (ΦΕΚ278Ά). 

Άρθρο 9 
Προσωπικό 

1. Η πρόσληψη του προσωπικού του Οργανισμού ενερ- 
γείται με απόφαση της Εκτελεστικής Επιτροπής κατόπιν 


προκήρυξης των αντίστοιχων θέσεων. Στην προκήρυξη 
καθορίζονται τα προσόντα, η διαδικασία επιλογής και ο 
χρόνος υποβολής των δικαιολογητικών. Με απόφαση του 
Υπουργού Πολιτισμού επιτρέπεται η απόσπαση στον Ορ¬ 
γανισμό προσωπικού που απασχολείται με οποιαδήποτε 
σχέση σε Υπηρεσίες του Υπουργείου Πολιτισμού, καθώς 
και σε νομικά πρόσωπα δημοσίου ή ιδιωτικού δικαίου που 
εποπτεύονται από το Υπουργείο Πολιτισμού. Η απόσπα¬ 
ση αυτή ισχύει για ορισμένο χρόνο και μπορεί να ανανεώ¬ 
νεται. Ως απόσπαση για ορισμένο χρόνο λογίζεται και η 
απόσπαση μέχριτη λύση και τη θέσητου Οργανισμού υπό 
εκκαθάριση. Στηντελευταίαπερίπτωση η απόσπαση μπο¬ 
ρεί, έπειτα από απόφαση του Υπουργού Πολιτισμού, να 
διακοπεί οποτεδήποτε, μετά από αίτηση του αποσπασθέ- 
ντος ή και ανεξάρτητα από αυτήν. Οι αποσπώμενοι υπάλ¬ 
ληλοι λαμβάνουν από τον Οργανισμό το σύνολο των απο¬ 
δοχών της οργανικής τους θέσης, εκτός των επιδομάτων 
που είναι συνυφασμένα με την ενεργό άσκηση των καθη¬ 
κόντων τους και των ποσών που καταβάλλονται μέσω ει¬ 
δικών λογαριασμών που προβλέπονται από τη νομοθε¬ 
σία, η οποία διέπει την Υπηρεσία ή το φορέα από τον 
οποίο αποσπώνται. Ο χρόνος της απόσπασης θεωρείται 
ως χρόνος πραγματικής υπηρεσίας για κάθε συνέπεια 
στην υπηρεσία ή το φορέα προέλευσης του αποσπασθέ- 
ντος. Οι αποσπώμενοι συνεχίζουν υποχρεωτικά την 
ασφάλισή τους στα ταμεία ασφάλισης των υπηρεσιών ή 
φορέων προέλευσής τους και οι εισφορές ασφαλισμένου 
και εργοδότη υπολογίζονται επί των αποδοχών του τε¬ 
λευταίου πριν από την απόσπαση μηνάς, όπως αυτές θα 
διαμορφώνονταν κάθε φορά, εάν παρέμεναν στην οργα¬ 
νική τους θέση. Οι εισφορές του εργοδότη βαρύνουν από 
της αποσπάσεως τον Οργανισμό. 

2. Από 1.1.2007 το προσωπικό που υπηρετεί στον Ορ¬ 
γανισμό με απόσπαση ή σύμβαση εργασίας ιδιωτικού δι¬ 
καίου ή σύμβαση έμμισθης εντολής μειώνεται στο απολύ¬ 
τως απαραίτητο για τις ανάγκες της εκκαθαρίσεως. Ειδι¬ 
κότερα, με την εξαίρεση του προσωπικού που παραμένει 
για τις ανάγκες της εκκαθάρισης, το προσωπικό που υπη¬ 
ρετεί με απόσπαση στον Οργανισμό επανέρχεται στις 
Υπηρεσίες ή στους φορείς από τους οποίους αποσπά¬ 
στηκε και η διάρκεια των συμβάσεων του προσωπικού 
που υπηρετεί στον Οργανισμό με σύμβαση εργασίας 
ιδιωτικού δικαίου ή με σύμβαση έμμισθης εντολής λήγει 
υποχρεωτικά την 1.1.2007, χωρίς δικαίωμα καταβολής 
αποζημιώσεως. Για το προσωπικό, το οποίο παραμένει 
στον Οργανισμό για τις ανάγκες της εκκαθάρισης, εφαρ¬ 
μόζεται αναλόγως το προηγούμενο εδάφιο κατά το χρό¬ 
νο περάτωσης της εκκαθάρισης, η οποία δεν δύναται να 
υπερβαίνει την 31.12.2007 σύμφωνα με το άρθρο 11. 

Άρθρο 10 

Χρηματοοικονομική διαχείριση και εποπτεία 

1. Για την εκπλήρωση του σκοπού του ο Οργανισμός 
χρηματοδοτείται από τον προϋπολογισμό Δημοσίων 
Επενδύσεων του Υπουργείου Πολιτισμού. Στον εν λόγω 
προϋπολογισμό εγγράφεται σχετικός κωδικός για την 
απαιτούμενη, και εκ μέρους του, χρηματοδότηση του 
εγκεκριμένου προγράμματος μελετών, προμηθειών, πα¬ 
ροχής υπηρεσιών και πολιτιστικών εκδηλώσεων της Πολι¬ 
τιστικής Πρωτεύουσας 2006. Ο Οργανισμός χρηματοδο¬ 
τείται επίσης από προγράμματα, επιχορηγήσεις, επιδοτή¬ 
σεις της Ευρωπαϊκής Ένωσης ή Διεθνών Οργανισμών, 
από τα περιερχόμενα στο Υπουργείο Πολιτισμού έσοδα 

από τον Ειδικό Λογαριασμό Νο 234372/1 που συστήθηκε 
με την υπ’ αριθμ. 28055/2001 κοινή υπουργική απόφαση 
(ΦΕΚ 709 Β') κατ’ εξουσιοδότηση του άρθρου 27 παρ. 4 
του Ν. 2843/2000 (ΦΕΚ 219 Α'), από δωρεές, κληροδοτή¬ 
ματα, από ειδικούς λαχνούς (λαχεία), από ιδιωτικές χορη¬ 
γίες, από δικαιώματα εκμετάλλευσης πόσης φύσεως εκ¬ 
δηλώσεων, τηλεοπτικών ή άλλων μεταδόσεων, σημάτων, 
γραμματοσήμων ή άλλων αναμνηστικών αντικειμένων, κα¬ 
θώς και από οποιαδήποτε άλλη νόμιμη πηγή. 

2.0 έλεγχος της διαχείρισης των οικονομικώντου Οργα¬ 
νισμού ενεργείται σύμφωνα με τα ισχύοντα περί οικονομι¬ 
κού ελέγχου των Ν.Π.Ι.Δ. δημοσίου συμφέροντος και των 
διατάξεων που ισχύουν κάθε φορά για τις ανώνυμες εται¬ 
ρείες. Οι διατάξεις της παρ. 6 του άρθρου 39 του Ν. 2648/ 
1998 (ΦΕΚ 238 Α') εφαρμόζονται και στον Οργανισμό. 

3. Ο έλεγχος, η εκκαθάριση και η έκδοση εντολών πλη¬ 
ρωμής των δαπανών του Οργανισμού γίνεται από την 
Υπηρεσία Δημοσιονομικού Ελέγχου (Υ.Δ.Ε.) του Νομού 
Αχάίας. 

Άρθρο 11 
Εκκαθάριση 

1. Ο Οργανισμός εξακολουθεί να υπάρχει και μετά την 
κατά το άρθρο 1 λύση του μόνο για τις ανάγκες της εκκα¬ 
θάρισης. Με απόφαση του Υπουργού Πολιτισμού, που 
δημοσιεύεται στην Εφημερίδα της Κυβερνήσεως, ορίζο¬ 
νται οι εκκαθαριστές και ρυθμίζεται κάθε αναγκαία λε¬ 
πτομέρεια σχετική με τη διοίκηση και λειτουργία του Ορ¬ 
γανισμού κατά την περίοδο και για τις ανάγκες της εκκα¬ 
θάρισης. 

2. Με κοινή απόφαση του Υπουργού Πολιτισμού και άλ¬ 
λων συναρμόδιων Υπουργών, που δημοσιεύεται στην 
Εφημερίδα της Κυβερνήσεως, ρυθμίζεται κάθε λεπτομέ¬ 
ρεια σχετική με τη διάθεση των περιουσιακών στοιχείων 
και τη διαδοχή του Οργανισμού επί των κάθε είδους δι¬ 
καιωμάτων και υποχρεώσεώντου. 

3. Η εκκαθάριση πρέπει να περατωθεί έως την 
31.12.2007. Σε εξαιρετικές περιπτώσεις δύναται να πα- 
ραταθεί για έξι (6) μήνες με απόφαση του Υπουργού Πο¬ 
λιτισμού, η οποία δημοσιεύεται στην Εφημερίδα της Κυ¬ 
βερνήσεως. 

Άρθρο 12 
Λοιπές διατάξεις 

1. Ο Οργανισμός απολαμβάνει όλων των διοικητικών, 
οικονομικών και δικαστικών ατελειών του Δημοσίου. 
Απαλλάσσεται από κάθε δημόσιο, δημοτικό, κοινοτικό, λι¬ 
μενικό ή δικαστικό τέλος ή άλλο φόρο, άμεσο ή έμμεσο, 
εισφορά υπέρ του Δημοσίου ή οποιουδήποτε τρίτου, δι¬ 
καίωμα και κράτηση και συμπαρομαρτούντες φόρους και 
τέλη, εκτός του Φ.Π.Α. Ωσαύτως απαλλάσσονται και από 
τέλος χαρτοσήμου όλες οι πράξεις του Οργανισμού. 

2. Ο Οργανισμός υπεισέρχεται σε όχι περισσότερες 
από δεκατέσσερις (14) συμβάσεις εξηρτημένης εργα¬ 
σίας ή παροχής ανεξαρτήτων υπηρεσιών που φέρουν βέ¬ 
βαια χρονολογία και έχουν συναφθεί έως την έναρξη 
ισχύος του Νόμου μεταξύ της «ΑΝΑΠΤΥΞΙΑΚΗΣ ΑΧΑΙΑΣ 
Α.Ε.» και τρίτων και οι οποίες αφορούν την παροχή από 
αυτούς υπηρεσιώνγιατηνπροετοιμασίατου θεσμού «Πο¬ 
λιτιστική Πρωτεύουσα της Ευρώπης - Πάτρα 2006», εφό¬ 
σον οι αντισυμβαλλόμενοι εγγράφως δηλώσουν στον Ορ¬ 
γανισμό, εντός επτά (7) ημερών από το διορισμό του Δ.Σ. 
και της Εκτελεστικής Επιτροπής, ότι αποδέχονται χωρίς 
επιφυλάξεις, όρους και προϋποθέσεις: α) να υπεισέλθειο 


Οργανισμός στις ανωτέρω συμβάσεις στη θέση και αντί 
της «ΑΝΑΠΤΥΞΙΑΚΗΣ ΑΧΑΙΑΣ Α.Ε.», β) να τροποποιηθούν 
οι όροι των συμβάσεων - συμπεριλαμβανομένων και των 
όρων που αφορούν στο αντικείμενο των παρεχόμενων 
υπηρεσιών - εάν και στην έκταση που οι διατάξεις τους 
αντίκεινται στις διατάξεις του παρόντος Νόμου και γ) να 
λυθούν οι συμβάσεις την 31.12.2006, χωρίς υποχρέωση 
καταβολής αποζημιώσεως. Σε περίπτωση που οι άνω 
αντισυμβαλλόμενοι αποδεχθούν την υπεισέλευση του 
Οργανισμού στις εκκρεμείς με την «ΑΝΑΠΤΥΞΙΑΚΗ ΑΧΑΙ- 
ΑΣ Α.Ε.» αντίστοιχες συμβάσεις, εντάσσονται με απόφα¬ 
ση του Διοικητικού Συμβουλίου του Οργανισμού σε αντί¬ 
στοιχες θέσεις του οργανογράμματος αυτού, όπως περι- 
γράφονται στο Καταστατικό του Οργανισμού. Αν ο 
αριθμόςτων συμβάσεων, στις οποίες οι αντισυμβαλλόμε¬ 
νοι επιθυμούν να υπεισέλθει ο Οργανισμός υπερβαίνει 
τον αριθμό των δεκατεσσάρων (14), το Δ.Σ. μετά από πρό¬ 
ταση της Εκτελεστικής Επιτροπής επιλέγει τις δεκατέσ¬ 
σερις (14) συμβάσεις, στις οποίες θα υπεισέλθει ο Οργα¬ 
νισμός. Απόρριψη της πρότασης της Εκτελεστικής Επι¬ 
τροπής από το Δ.Σ. αποφασίζεται με αυξημένη πλειοψηφία 
των 2/3 του Δ.Σ. 

Άρθρο 13 

Η διοίκηση και διαχείριση του δημοσίου ακινήτου με 
Α.Β.Κ. 1559, που βρίσκεται επί των οδών Διστόμου και 
34ου Συντάγματος Πεζικού στην πόλη του Πειραιά, η 
οποία είχε παραχωρηθεί σύμφωνα με τις διατάξεις του 
άρθρου 1 παρ. 1 εδ. β'του Ν.Δ. 728/1970 (ΦΕΚ252Ά) στο 
Υπουργείο Υγείας και Κοινωνικής Αλληλεγγύης (πρώην 
Υπουργείο Κοινωνικών Υπηρεσιών) περιέρχεται στο 
Υπουργείο Πολιτισμού. 

ΚΕΦΑΛΑΙΟ ΔΕΥΤΕΡΟ 
ΚΑΤΑΣΤΑΤΙΚΟ 

ΤΟΥ «ΟΡΓΑΝΙΣΜΟΥ ΠΟΛΙΤΙΣΤΙΚΗΣ ΠΡΩΤΕΥΟΥΣΑΣ 
ΤΗΣ ΕΥΡΩΠΗΣ - ΠΑΤΡΑ 2006 Α.Ε.» 

Άρθρο 1 

Επωνυμία 

1. Η επωνυμία της εταιρείας είναι «Οργανισμός Πολιτι¬ 
στικής Πρωτεύουσας της Ευρώπης - Πάτρα 2006 Α.Ε.» 
και ο διακριτικός τίτλος της «Πάτρα 2006». Γιατις σχέσεις 
και συναλλαγές του Οργανισμού με την αλλοδαπή θα 
χρησιμοποιείται η ίδια επωνυμία σε πιστή μετάφραση 
στην οικεία αλλοδαπή γλώσσα. 

2.0 Οργανισμός έχει τη μορφή ανώνυμης εταιρείας και 
διέπεται από τις διατάξεις του ιδρυτικού του Νόμου και 
των κατ’ εξουσιοδότηση τούτου εκδιδόμενων διοικητικών 
πράξεων, καθώς και από τις διατάξεις του Καταστατικού 
του. Για όσα θέματα δεν ρυθμίζονται με το Καταστατικό 
ισχύουν οι διατάξεις του κωδικοποιημένου Νόμου 2190/ 
1920, όπως εκάστοτε ισχύουν. 

Άρθρο 2 
Έδρα 

1. Έδρα του Οργανισμού ορίζεται ο Δήμος Πατραίων. 

2. Με απόφαση της Εκτελεστικής Επιτροπής του Οργα¬ 
νισμού μπορεί να ιδρύονται υποκαταστήματα ή παραρτή¬ 
ματα ή γραφεία τούτου σε οποιαδήποτε πόλη της Χώρας 
ή της αλλοδαπής ή να καταργούνται ή συγχωνεύονται τυ¬ 
χόν υπάρχοντα. Τους όρους λειτουργίας, καθώς και την 
έκταση και τη φύση των εργασιών τούτων (υποκαταστη- 

μάτων, παραρτημάτων, γραφείων) καθορίζει κάθε φορά η 
Εκτελεστική Επιτροπή του Οργανισμού με απόφασή της 
κατά την ίδρυσή τους ή με μεταγενέστερες αποφάσεις. 
Κάθε διαφορά του Οργανισμού με τρίτους υπάγεται απο¬ 
κλειστικά στη δικαιοδοσία και αρμοδιότητα των δικαστη¬ 
ρίων της έδρας του Οργανισμού, ακόμα και στις διαφο¬ 
ρές με ειδικές δωσιδικίες. 

Άρθρο 3 
Σκοπός 

Ο Οργανισμός λειτουργεί χάριν του δημοσίου συμφέ¬ 
ροντος και σύμφωνα με τους κανόνες της ιδιωτικής οικο¬ 
νομίας και έχει ως σκοπό την προετοιμασία της πόλης της 
Πάτρας ως Πολιτιστικής Πρωτεύουσας για το έτος 2006 
και ειδικότερα το σχεδίασμά, την οργάνωση και τη διεξα¬ 
γωγή των σχετικών πολιτιστικών εκδηλώσεων, καθώς και 
τη διοικητική μέριμνα για την πραγματοποίηση των παρα¬ 
πάνω. Ο Οργανισμός κατά την επιδίωξη των σκοπών του 
αποβλέπει κυρίως: 

- Στην προβολή των κοινών ευρωπαϊκών πολιτιστικών 
ρευμάτων. 

- Στην καθιέρωση μιας διαρκούς πολιτιστικής συνεργα¬ 
σίας στην Ευρωπαϊκή Ένωση. 

- Στη συμμετοχή μεγάλων στρωμάτων του πληθυσμού 
και στην ευρύτερη δυνατή διάδοση των πολιτιστικών εκ¬ 
δηλώσεων. 

- Στην προώθηση του διαλόγου μεταξύ των πολιτισμών 
της Ευρώπης και του υπόλοιπου κόσμου. 

- Στην αξιοποίηση της ιστορικής κληρονομιάς, της αστι¬ 
κής αρχιτεκτονικής και της ποιότητας ζωής στην πόλη. 

Άρθρο 4 
Διάρκεια 

Ο Οργανισμός λύεται αυτοδικαίως την 1η Ιανουάριου 
2007. 


Άρθρο 5 

Μετοχικό κεφάλαιο - Μετοχές 

1. Το μετοχικό κεφάλαιο του Οργανισμού ορίζεται στο 
ποσό των εκατό χιλιάδων (100.000) ευρώ που θα καλυφθεί 
και καταβληθεί από το Ελληνικό Δημόσιο / Υπουργείο Πο¬ 
λιτισμού και ειδικότερα από τον προϋπολογισμό Δημο¬ 
σίων Επενδύσεων του Υπουργείου τούτου. Η καταβολή 
του συνολικού εταιρικού κεφαλαίου θα γίνει σε τριάντα 
(30) ημέρες από την έναρξη ισχύος του παρόντος Νόμου. 
Με απόφαση του Υπουργού Πολιτισμού, που δημοσιεύε¬ 
ται στην Εφημερίδα της Κυβερνήσεως, πιστοποιείται η κα¬ 
ταβολή του αρχικού κεφαλαίου και κάθε αύξησή του. 

2. Το μετοχικό κεφάλαιο του Οργανισμού αντιστοιχεί σε 
μια μετοχή, που ανήκει στο Ελληνικό Δημόσιο/Υπουργείο 
Πολιτισμού, το οποίο την αναλαμβάνει, χωρίς δικαίωμα 
μεταβίβασής της. Η μετοχή είναι ονομαστική, αναπαλλο¬ 
τρίωτη, έχει χρονολογία εκδόσεως, είναι σφραγισμένη με 
τη σφραγίδα του Οργανισμού, υπογράφεται από τον 
Πρόεδροτου Διοικητικού Συμβουλίου (Δ.Σ.) και έναν σύμ¬ 
βουλό του, που ορίζεται από το Δ.Σ. και φυλάσσεται από 
τον εκάστοτε Γενικό Διευθυντή της Γενικής Διεύθυνσης 
Σύγχρονου Πολιτισμού του Υπουργείου Πολιτισμού. 

Άρθρο 6 

Όργανα διοίκησης 

Όργανα διοίκησης του Οργανισμού είναι το Διοικητικό 
Συμβούλιο (Δ.Σ.) και η Εκτελεστική Επιτροπή. 


Άρθρο 7 

Σύνθεση και θητεία Δ.Σ. 

1. Το Δ.Σ. διορίζεται με απόφαση του εποπτεύοντος τον 
Οργανισμό Υπουργού Πολιτισμού. Η απόφαση αυτή δη¬ 
μοσιεύεται στην Εφημερίδα της Κυβερνήσεως. Το Δ.Σ. εί¬ 
ναι δεκαπενταμελές καιαποτελείταιαπό: α) Τον Δήμαρχο 
της Πάτρας ως Πρόεδρο, β) τον Γενικό Γραμματέα της 
Περιφέρειας Δυτικής Ελλάδας, γ) τον Νομάρχη Αχαΐας, 
δ) τον Πρύτανη του Πανεπιστημίου της Πάτρας, ε) τον 
Πρόεδρο της Τοπικής Ένωσης Δήμων και Κοινοτήτων 
Αχαΐας, στ) τον εκπρόσωπο της μείζονος μειοψηφίας στο 
Δημοτικό Συμβούλιο του Δήμου Πάτρας, ζ) έναν δημοτι¬ 
κό σύμβουλο της πλειοψηφίας του Δημοτικού Συμβουλί¬ 
ου, που προτείνεται από τον Δήμαρχο της Πάτρας, η) 
έναν εκπρόσωπο του Υπουργείου Πολιτισμού, θ) επτά 
προσωπικότητες αναγνωρισμένου κύρους από τον καλλι¬ 
τεχνικό, πνευματικό και επιστημονικό χώρο, έκτων οποί¬ 
ων πέντε επιλέγονται από τον Υπουργό Πολιτισμού και 
δύο από τον Δήμαρχο της Πάτρας. Στις συνεδριάσεις του 
Δ.Σ. δύναται να μετέχει, χωρίς δικαίωμα ψήφου, και ο 
Καλλιτεχνικός Διευθυντής. 

2. Η θητείατων μελώντου Δ.Σ. λήγειτην 1.1.2007 και αρ¬ 
χίζει από τη δημοσίευση στην Εφημερίδα της Κυβερνή¬ 
σεως της απόφασης του ορισμού τους από τον Υπουργό 
Πολιτισμού. 

Άρθρο 8 

Αντιπροσώπευση - Αναπλήρωση μέλους Δ.Σ. 

1. Τα μέλη του Δ.Σ. δεν μπορεί να αναπληρώνονται ή να 
αντιπροσωπεύονται στις συνεδριάσεις αυτού (Δ.Σ.) κατά 
τη διάρκεια της θητείας τους. 

2. Εάν μέλος του Δ.Σ. εκλείψει, με οποιονδήποτε τρόπο, 
ή παραιτηθεί, ο αντικαταστάτης του ορίζεται με απόφαση 
του Υπουργού Πολιτισμού, που δημοσιεύεται στην Εφη¬ 
μερίδα της Κυβερνήσεως το αργότερο εντός διμήνου 
από τότε που κενώθηκε η θέση του συμβούλου. Μέχρι να 
οριστεί ο αντικαταστάτης, το Δ.Σ. μπορεί να λειτουργή¬ 
σει, όχι όμως πέραν του διμήνου, εφόσον υπάρχει απαρ¬ 
τία. Μέλος του Δ.Σ., που ορίζεται σε αντικατάσταση άλ¬ 
λου μέλους, συνεχίζει τη θητεία του προκατόχου του. Σε 
περίπτωση κατά την οποία μέλος του Δ.Σ. απουσιάσει αδι¬ 
καιολόγητα από τρεις συνεδριάσεις του Δ.Σ. εκπίπτει αυ¬ 
τοδίκαια από τη θέση του συμβούλου. 

Άρθρο 9 

Σύγκληση - Απαρτία - Πλειοψηφία - Πρακτικά Δ.Σ. 

1. Το Δ.Σ. συνεδριάζει στην έδρα του Οργανισμού, συ- 
γκαλούμενο προς τούτο από τον Πρόεδρό του, και, σε πε¬ 
ρίπτωση κωλύματος από το νόμιμο αναπληρωτή του, τα¬ 
κτικά μία φορά το δίμηνο και έκτακτα στις περιπτώσεις 
που συγκαλείται από τον Πρόεδρο. Τη σύγκληση του Δ.Σ. 
μπορούν να ζητήσουν και τουλάχιστον τέσσερα μέλη του 
με αίτησή τους προς τον Πρόεδρο του Δ.Σ. Το Δ.Σ. βρί¬ 
σκεται σε απαρτία, όταν παρίστανται τουλάχιστον οκτώ 
μέλη του. Με την επιφύλαξη αντίθετων προβλέψεων του 
ιδρυτικού Νόμου, οι αποφάσεις του Δ.Σ. λαμβάνονται με 
απόλυτη πλειοψηφία των παρόντων μελών του. 

2. Για τις συνεδριάσεις του Δ.Σ. τηρούνται πρακτικά τα 
οποία υπογράφονται από τα παρόντα μέλη του και τον 
γραμματέα του. Αντίγραφα και αποσπάσματα των πρα¬ 
κτικών αυτών του Δ.Σ. επικυρώνονται από τον Πρόεδρό 
του. 

Άρθρο 10 

Αρμοδιότητες Δ.Σ. και Προέδρου Δ.Σ. 

1. Με την επιφύλαξη των διατάξεων του άρθρου 6 του 
ιδρυτικού Νόμου, το Δ.Σ. διοικεί τον Οργανισμό και είναι 
υπεύθυνο για τη λειτουργία του στο πλαίσιο του σκοπού 
που περιγράφεται στο άρθρο 2 του ιδρυτικού Νόμου. Το 
Δ.Σ. διαμορφώνει τις γενικές κατευθύνσεις της πολιτικής 
του Οργανισμού, εγκρίνει τον προϋπολογισμό, τις αναθε¬ 
ωρήσεις και τον ισολογισμό, τις ετήσιες οικονομικές κα¬ 
ταστάσεις και τους Κανονισμούςτου Οργανισμού κατάτο 
άρθρο 8 του ιδρυτικού Νόμου. Η Εκτελεστική Επιτροπή 
παρέχει στο Δ.Σ. κάθε δυνατή πληροφόρηση και επεξή¬ 
γηση, ιδίως συντάσσει και υποβάλλει στο Δ.Σ. σχέδιο 
προϋπολογισμού και ισολογισμού. 

2. Ο Πρόεδρος του Δ.Σ. συγκαλεί το Δ.Σ., προεδρεύει 
των συνεδριάσεων και ασκεί όλες τις αρμοδιότητες που 
προβλέπονται από το Καταστατικό ή καθορίζονται με 
αποφάσεις του Δ.Σ. Τον Πρόεδρο, όταν απουσιάζει ή κω¬ 
λύεται, αναπληρώνει ο Αντιπρόεδρος του Δ.Σ. 

Άρθρο 11 

Αποζημίωση μελών Δ.Σ. 

Στα μέλη του Δ.Σ. και το γραμματέα αυτού χορηγείται 
αποζημίωση για κάθε αυτοπρόσωπη παράστασή τους 
στις συνεδριάσεις τούτου. Το ποσό της αποζημίωσης αυ¬ 
τής ορίζεται με κοινή απόφαση των Υπουργών Οικονο¬ 
μίας και Οικονομικών και Πολιτισμού. 

Άρθρο 12 

Σύνθεση της Εκτελεστικής Επιτροπής 

Η Εκτελεστική Επιτροπή του άρθρου 6 του ιδρυτικού 
Νόμου είναι πενταμελής και αποτελείται από μέλη του 
Δ.Σ. που ορίζονται με απόφαση του Υπουργού Πολιτι¬ 
σμού, η οποία δημοσιεύεται στην Εφημερίδα της Κυβερ- 
νήσεως. Με την ίδια απόφαση ορίζεται και το μέλος της 
Εκτελεστικής Επιτροπής που θα είναι ο συντονιστής της. 
Στις συνεδριάσεις της Εκτελεστικής Επιτροπής δύναται 
να μετέχει, χωρίς δικαίωμα ψήφου, και ο Καλλιτεχνικός 
Διευθυντής. 

Άρθρο 13 

Σύγκληση - Απαρτία - Πλειοψηφία - Πρακτικά 
Εκτελεστικής Επιτροπής 

1. Η Εκτελεστική Επιτροπή συγκαλείται από το συντονι¬ 
στή της με σχετική πρόσκλησή του προς τα μέλη της. Η 
Επιτροπή συνεδριάζει στην έδρα του Οργανισμού τακτι¬ 
κά δύο τουλάχιστον φορές το μήνα και εκτάκτως, όταντο 
ζητήσει το Δ.Σ. ή ο συντονιστής της Εκτελεστικής Επι¬ 
τροπής. Η Εκτελεστική Επιτροπή καταθέτει έκθεση προ¬ 
όδου εργασιών κάθε δύο μήνες στο Δ.Σ. περιγράφοντας 
αναλυτικά το σύνολο των δραστηριοτήτων της κατά τους 
προηγούμενους δύο μήνες. Εάν το Δ.Σ. κρίνει πως το έρ¬ 
γο της Εκτελεστικής Επιτροπής συνολικά ή σε συγκεκρι¬ 
μένους τομείς και ιδιαίτερα σε σχέση με τη διαχείριση της 
περιουσίας του Οργανισμού, δεν εκτελείται σύμφωνα με 
τον παρόντα Νόμο και την κείμενη νομοθεσία ή παρου¬ 
σιάζει αδικαιολόγητες καθυστερήσεις, εισηγείται με αυ¬ 
ξημένη πλειοψηφία 2/3 των μελών του στον Υπουργό Πο¬ 
λιτισμού τη λήψη των απαραίτητων μέτρων, ως και την 
αντικατάσταση των μελών της Εκτελεστικής Επιτροπής. 

2. Η Εκτελεστική Επιτροπή βρίσκεται σε απαρτία όταν 
παρίστανται εγκύρως στις συνεδριάσεις της τα τέσσερα 
από τα πέντε μέλη της. Οι αποφάσεις αυτής λαμβάνονται 


κατά πλειοψηφία των παρόντων μελών. Οι αποφάσεις της 
Επιτροπής διατυπώνονται σε πρακτικά που υπογράφο¬ 
νται από τα παρόντα κατά τις συνεδριάσεις μέλη αυτής 
και το γραμματέα της. 

Άρθρο 14 

Αρμοδιότητες της Εκτελεστικής Επιτροπής 

Η Εκτελεστική Επιτροπή παρακολουθεί και ελέγχει την 
πορεία εφαρμογής του προγράμματος των πολιτιστικών 
εκδηλώσεων ως προς το χρονικό και οικονομικό προ¬ 
γραμματισμό τους, μεριμνά για την έγκαιρη - σύμφωνα με 
το σχετικό χρονοδιάγραμμα - υλοποίηση των απαραίτη¬ 
των ρυθμίσεων, εγκρίσεων, αδειών και έργων άλλων φο¬ 
ρέων και εισηγείται στο Δ.Σ. τις αναγκαίες τροποποιήσεις 
του χρονοδιαγράμματος εκτέλεσης των επί μέρους πολι¬ 
τιστικών δραστηριοτήτων. Η Εκτελεστική Επιτροπή ασκεί 
τη διαχείριση του Οργανισμού και εκπροσωπεί τον Οργα¬ 
νισμό δικαστικά και εξώδικα τόσο στην Ελλάδα όσο και 
στο Εξωτερικό. Η Εκτελεστική Επιτροπή συνάπτει συμ¬ 
βάσεις με φορείς εντός της Ελληνικής Επικράτειας αλλά 
και στο εξωτερικό και προσλαμβάνει συμβούλους για θέ¬ 
ματα των αρμοδιοτήτων της. Η Εκτελεστική Επιτροπή 
μπορεί να αναθέτει σε μέλη της την άσκηση επί μέρους 
αρμοδιοτήτων της. 

Άρθρο 15 

Αποζημίωση μελών της Εκτελεστικής Επιτροπής 

Με κοινή απόφαση των Υπουργών Οικονομίας και Οικο¬ 
νομικών και Πολιτισμού καθορίζεται η αμοιβή των μελών 
της Εκτελεστικής Επιτροπής. 

Άρθρο 16 

Καλλιτεχνικός Διευθυντής 

Ο Καλλιτεχνικός Διευθυντής ορίζεται με απόφαση του 
Δ.Σ. του Οργανισμού. Ο Καλλιτεχνικός Διευθυντής ειση- 
γείται στο Δ.Σ. και στην Εκτελεστική Επιτροπή για το σύ¬ 
νολο των δραστηριοτήτων της προετοιμασίας της Πά¬ 
τρας ως Πολιτιστικής Πρωτεύουσας για το έτος 2006. Με 
τη συνδρομή της Διεύθυνσης Κατάρτισης Καλλιτεχνικού 
Προγράμματος, ο Καλλιτεχνικός Διευθυντής αξιολογεί 
και επιλέγει κατά αποκλειστική κρίση τις εκδηλώσεις εκεί¬ 
νες, που θα αποτελέσουν μέρος του προγράμματος των 
εκδηλώσεων, των δραστηριοτήτων και των πρωτοβου¬ 
λιών που έχουν σχέση με τα καλλιτεχνικά και πολιτιστικά 
θέματα, καθώς και τις διεθνείς καλλιτεχνικές συμμετοχές 
και αντιπροσωπεύσεις. Ο Καλλιτεχνικός Διευθυντής ειση- 
γείται, σε αντικειμενικά δικαιολογημένες περιπτώσεις, 
την πρόσληψη έως δύο βοηθών. Η αμοιβή του Καλλιτε¬ 
χνικού Διευθυντή καθορίζεται με κοινή απόφαση των 
Υπουργών Οικονομίας και Οικονομικών και Πολιτισμού. 

Άρθρο 17 

Οργανωτική διάρθρωση του Οργανισμού 

1. Τα διοικητικά επίπεδα της οργανωτικής διάρθρωσης 
του Οργανισμού είναι: 

α) Το Διοικητικό Συμβούλιο (Δ.Σ.) 

β) Η Εκτελεστική Επιτροπή 

γ) Η Διεύθυνση 

δ) Το Γραφείο. 

2. Οι Υπηρεσιακές Μονάδεςτου Οργανισμού σε επίπεδο 
Διεύθυνσης στις οποίες περιλαμβάνονται Τμήματα είναι: 

α) Η Διεύθυνση Παραγωγής 

β) Η Διεύθυνση Κατάρτισης Καλλιτεχνικού Προγράμ¬ 
ματος 

γ) Η Διεύθυνση Επικοινωνίας 
δ) Η Διεύθυνση ΜαιΊκθΙίηρ και Χορηγιών 
ε) Η Διεύθυνση Διοικητικών, Οικονομικών και Νομικών 
Λειτουργιών. 

3. Οι Υπηρεσιακές Μονάδες του Οργανισμού σε επίπε¬ 
δο Γ ραφείου είναι: 
α) Η Γραμματείατου Δ.Σ. 
β) Η Γραμματεία της Εκτελεστικής Επιτροπής. 

Άρθρο 18 

Αρμοδιότητες Διεύθυνσης Παραγωγής 

Στις αρμοδιότητες της Διεύθυνσης Παραγωγής ανήκει 
η εκπόνηση αναλυτικού σχεδίου προγράμματος και ειδι¬ 
κότερα: 

- Η εκπόνηση προτάσεων για τους χώρους διεξαγωγής 
των εκδηλώσεων, καθώς και για την προμήθεια με τον 
προσφορότερο για τον Οργανισμό κάθε φορά τρόπο και 
εγκατάσταση, σε συνεργασία με τη Διεύθυνση Διοικητι¬ 
κών, Οικονομικών και Νομικών Λειτουργιών, της αναγκαί¬ 
ας για κάθε εκδήλωση υλικοτεχνικής υποδομής. 

- Η συμμετοχή στην επεξεργασία του γενικού προγράμ¬ 
ματος εκδηλώσεων και στη διαμόρφωση του χρονοδια¬ 
γράμματος του προγράμματοςτούτου. 

- Η εισήγηση στη διαμόρφωση του προϋπολογισμού για 
τις επί μέρους εκδηλώσεις που θα ενταχθούν στο πρό¬ 
γραμμα. 

Άρθρο 19 

Αρμοδιότητες Κατάρτισης Καλλιτεχνικού Προγράμματος 

Η Διεύθυνση Κατάρτισης Καλλιτεχνικού Προγράμμα¬ 
τος συνδράμει τον Καλλιτεχνικό Διευθυντή σε σχέση με: 

- Την κατάρτιση του συνόλου του καλλιτεχνικού προ¬ 
γράμματος σύμφωνα με το άρθρο 16 και τις λοιπές δια¬ 
τάξεις του παρόντος. 

- Τις επαφές και διαπραγματεύσεις στην Ελλάδα και στο 
εξωτερικό, προκειμένου να διερευνηθεί η δυνατότητα 
συμμετοχής καλλιτεχνικών σχημάτων στο καλλιτεχνικό 
πρόγραμμα, καθώς και η δυνατότητα συνεργασίας και 
συμπαραγωγής με ημεδαπούς και αλλοδαπούς φορείς. 

-Την εκπροσώπηση του Καλλιτεχνικού Διευθυντή, όπου 
αυτός κρίνει αναγκαίο. 

- Την αξιολόγηση των υποβληθέντων (π.χ. από καλλιτε¬ 
χνικούς φορείς) προτάσεων, που αφορούν στο καλλιτε¬ 
χνικό πρόγραμμα. 

- Την υποβολή προτάσεων σχετικά με τον προϋπολογι¬ 
σμό του καλλιτεχνικού προγράμματος. 

Άρθρο 20 

Αρμοδιότητες Διεύθυνσης Επικοινωνίας 

1. Η Διεύθυνση Επικοινωνίας έχει την ευθύνη για τη χά¬ 
ραξη της συνολικής επικοινωνιακής στρατηγικής του Ορ¬ 
γανισμού και ειδικότερα για: 

- Την επαφή και συνεργασία με τον έντυπο και ηλεκτρο¬ 
νικό τύπο. 

- Την κατάρτιση και υλοποίηση του προγράμματος των 
Δημοσίων Σχέσεων και Συνεργασιών. 

- Το σχεδίασμά, την κατάρτιση και εφαρμογή του προ¬ 
γράμματος ενημερωτικών και διαφημιστικών εκστρατει¬ 
ών στην Ελλάδα και το εξωτερικό για θέματα που αφο¬ 
ρούν τις δραστηριότητες του Οργανισμού. 

- Κάθε άλλο θέμα σχετικό με το αντικείμενο δραστηριό¬ 
τητας της Διεύθυνσης. 

2. Ο Διευθυντής Επικοινωνίας ορίζεται ως εκπρόσωπος 
Τύπου του Οργανισμού. 


Άρθρο 21 

Διεύθυνση Μαι^θΐίηρ και Χορηγιών 

Στις αρμοδιότητες της Διεύθυνσης Μαι^βΐίηρ και Χορη¬ 
γιών ανήκει: 

- Η κατάρτιση του προγράμματος οιαι-ΚθΙίηρ του Οργα¬ 
νισμού. 

- Η κατάρτιση και υλοποίηση του προγράμματος χορηγιών. 

- Η κατάρτιση του προγράμματος αξιοποίησης των 
εμπορικών σημάτων και δικαιωμάτων. 

- Κάθε άλλο θέμα σχετικό με το αντικείμενο δραστηριό¬ 
τητας της Διεύθυνσης. 

Άρθρο 22 

Αρμοδιότητες Διεύθυνσης Διοικητικών, Οικονομικών 
και Νομικών Λειτουργιών 

Στις αρμοδιότητες της Διεύθυνσης Διοικητικών, Οικονο¬ 
μικών και Νομικών Λειτουργιών ανήκει η παροχή στα όρ¬ 
γανα Διοίκησης του Οργανισμού κάθε αναγκαίας συνδρο¬ 
μής για θέματα που αφορούν το προσωπικό και τα οικονο¬ 
μικά θέματα του Οργανισμού (πληρωμές, εισπράξεις, 
προμήθειες, διαχείριση της αποθήκης κ.λπ.), η νομική 
υποστήριξη των υπηρεσιών στο σύνολο των δραστηριο¬ 
τήτων τους και η παράσταση ενώπιον κάθε Δικαστηρίου ή 
Αρχής, η τεχνική υποστήριξη του Οργανισμού για τη λει¬ 
τουργία του πληροφοριακού συστήματος που χρησιμο¬ 
ποιεί ο Οργανισμός, καθώς και κάθε άλλο θέμα σχετικό με 
το αντικείμενο δραστηριότητας της Διεύθυνσης. 

Άρθρο 23 
Προσωπικό 

1. Οι θέσεις προσωπικού του Οργανισμού είναι συνολι¬ 
κά πενήντα και διακρίνονται στις εξής δύο κατηγορίες: τα 
Στελέχη και το Προσωπικό Υποστήριξης. Τα Στελέχη πρέ¬ 
πει να είναι πτυχιούχοι τριτοβάθμιας εκπαίδευσης (Α.Ε.Ι. 
ή Τ.Ε.Ι.) ή να διαθέτουν εγνωσμένη γνώση και επαγγελ¬ 
ματική εμπειρία στοντομέαπου απασχολούνται. Το Προ¬ 
σωπικό Υποστήριξης πρέπει να είναι, τουλάχιστον, από¬ 
φοιτοι δευτεροβάθμιας εκπαίδευσης, οι οποίοι καταλαμ¬ 
βάνουν τις θέσεις διοικητικού και λοιπού προσωπικού. 

Οι θέσεις προσωπικού που αναφέρονται παραπάνω δεν 
είναι απαραίτητο να καλύπτονται όλες. Η κάλυψή τους 
εξαρτάται από τις ανάγκες του Οργανισμού. 

Κάθε εργαζόμενος στον Οργανισμό κατέχει μια θέση 
εργασίας, ο τίτλος της οποίας αντιστοιχεί, κατά το δυνα¬ 
τόν, στο πραγματικό της περιεχόμενο. Η ανάληψη από 
έναν εργαζόμενο περισσότερων από μίας θέσεων προ¬ 
σωπικού επιτρέπεται μόνο, εάν αυτό κριθεί σκόπιμο, κατά 
περίπτωση και ύστερα από απόφαση της Εκτελεστικής 
Επιτροπής. 

2. Εκτός των ανωτέρω θέσεων προσωπικού ο Οργανι¬ 
σμός, μετά από απόφαση της Εκτελεστικής Επιτροπής, 
δύναται να συνεργάζεται και με εξωτερικούς συνεργάτες 
για την κάλυψη ειδικών αναγκών, οι οποίες αποδεδειγμέ¬ 
να δεν μπορούν να καλυφθούν από το προσωπικό του. 

3. Η κατανομή του προσωπικού του Οργανισμού στις 
διάφορες Υπηρεσίες του, η τυχόν οργάνωση των Διευ- 
θύνσεών του σε Τμήματα, καθώς και ο προσδιορισμός 
των προσόντων των Διευθυντών και των τυχόν Τμηματαρ- 
χών γίνονται με απόφαση του Δ.Σ. μετά από εισήγηση της 
Εκτελεστικής Επιτροπής, ανάλογα με τις εκάστοτε ανά¬ 
γκες όλων των Υπηρεσιών του Οργανισμού. 

4. Με απόφαση της Εκτελεστικής Επιτροπής του Οργα¬ 
νισμού δύναται να προσλαμβάνεται με σύμβαση έργα- 

σίας ορισμένου χρόνου ή με σύμβαση έργου έκτακτο 
προσωπικό για την κάλυψη εποχιακών αναγκών του Ορ¬ 
γανισμού. Το προσωπικό αυτό πρέπει να έχει αποδεδειγ¬ 
μένη εμπειρία πάνω στο ειδικό θέμα, για το οποίο συνά- 
πτεταιη σύμβαση. 

5. Με απόφαση της Εκτελεστικής Επιτροπής του Οργα¬ 
νισμού είναι δυνατόν να συγκροτούνται Επιτροπές ή Ομά¬ 
δες Εργασίας από το προσωπικό του Οργανισμού ή/και 
από τρίτους, με καθήκοντα που δεν εντάσσονται στις αρ¬ 
μοδιότητες των Υπηρεσιακών Μονάδων ή από ειδικότη¬ 
τες που δεν υφίστανται στο απασχολούμενο ανθρώπινο 
δυναμικό του Οργανισμού ή για αντικείμενα, στα οποία ο 
Οργανισμός δεν έχει αναπτύξει επαρκή τεχνογνωσία. 

Άρθρο 24 

Έλεγχος - Εποπτεία 

1. Ο Οργανισμός τελεί υπό την εποπτεία του Υπουργού 
Πολιτισμού. Η εποπτεία αφορά τα θέματα του ιδρυτικού 
Νόμου και του παρόντος Καταστατικού. Κατά τα λοιπά 
ισχύει η εποπτεία του Υπουργού Ανάπτυξης, σύμφωνα με 
τις γενικές διατάξεις περί ανωνύμων εταιρειών (Κ.Ν. 
2190/1920), όπως εκάστοτε ισχύουν. 

2.0 έλεγχος της διαχείρισης των οικονομικώντου Οργα¬ 
νισμού ενεργείται σύμφωνα με τα ισχύοντα περί οικονομι¬ 
κού ελέγχου των Ν.Π.Ι.Δ. δημοσίου συμφέροντος και των 
διατάξεων που ισχύουν κάθε φορά για τις ανώνυμες εται¬ 
ρείες. Οι διατάξεις της παρ. 6 του άρθρου 39 του Ν. 2648/ 
1998 (ΦΕΚ 238 Α') εφαρμόζονται και στον Οργανισμό. 

3. Ο έλεγχος, η εκκαθάριση και η έκδοση εντολών πλη¬ 
ρωμής των δαπανών του Οργανισμού γίνεται από την 
Υπηρεσία Δημοσιονομικού Ελέγχου (Υ.Δ.Ε.) του Νομού 
Αχάίας. 

Άρθρο 25 
Εταιρική χρήση 

Η πρώτη εταιρική χρήση του Οργανισμού αρχίζει από 
την έναρξη αυτού και λήγει έπειτα από είκοσι τέσσερις 
(24) μήνες. 

Άρθρο 26 

Ετήσιες οικονομικές καταστάσεις 

Στο τέλος κάθε εταιρικής χρήσης του Δ.Σ. του Οργανι¬ 
σμού καταρτίζει τους ετήσιους λογαριασμούς (ετήσιες 
οικονομικές καταστάσεις και έκθεση διαχείρισης), σύμ¬ 
φωνα με τις διατάξεις της νομοθεσίας περί ανωνύμων 
εταιρειών (Κ.Ν. 2190/1920), όπως εκάστοτε ισχύουν. 

Άρθρο 27 
Διάθεση κερδών 

Η διάθεση των καθαρών κερδών του Οργανισμού γίνε¬ 
ται σύμφωνα με τις συναφείς διατάξεις της νομοθεσίας 
περί ανωνύμων εταιρειών (Κ.Ν. 2190/1920), όπως εκά¬ 
στοτε ισχύουν. 

Άρθρο 28 
Εκκαθάριση 

1. Μετά τη λύση του την 1η Ιανουάριου 2007, ο Οργανι¬ 
σμός εξακολουθεί να υπάρχει και να συναλλάσσεται μό¬ 
νο για τις ανάγκες της εκκαθάρισης. Με απόφαση του 
Υπουργού Πολιτισμού, που δημοσιεύεται στην Εφημερί¬ 
δα της Κυβερνήσεως, ορίζονται οι εκκαθαριστές και ρυθ¬ 
μίζεται κάθε αναγκαία λεπτομέρεια σχετική με τη διοίκη¬ 


ση και λειτουργία του Οργανισμού κατά την περίοδο και 
για τις ανάγκες της εκκαθάρισης. 

2. Με κοινή απόφαση του Υπουργού Πολιτισμού και τυ¬ 
χόν άλλων συναρμόδιων Υπουργών, που δημοσιεύεται 
στην Εφημερίδα της Κυβερνήσεως, ρυθμίζεται κάθε λε¬ 
πτομέρεια σχετική με τη διάθεση των περιουσιακών στοι¬ 
χείων και τη διαδοχή του Οργανισμού επίτων κάθε είδους 
δικαιωμάτων και υποχρεώσεώντου. 

3. Η εκκαθάριση πρέπει να περατωθεί έως την 31.12.2007. 
Σε εξαιρετικές περιπτώσεις δύναται να παραταθεί για έξι (6) 
επιπλέον μήνες με απόφαση του Υπουργού Πολιτισμού, η 
οποία δημοσιεύεται στην Εφημερίδα της Κυβερνήσεως. 

Άρθρο 29 

Ελεγκτές πρώτης εταιρικής χρήσης 

Οι ορκωτοί ελεγκτές - λογιστές (τακτικοί και αναπληρω¬ 
ματικοί) για την πρώτη εταιρική χρήση ορίζονται με από¬ 
φαση του Υπουργού Πολιτισμού, που δημοσιεύεται στην 
Εφημερίδα της Κυβερνήσεως. Όλοι οι ανωτέρω ορκωτοί 
ελεγκτές - λογιστές πρέπει να είναι Έλληνες υπήκοοι, να 
έχουν καταστεί πτυχιούχοι προ πενταετίας τουλάχιστον 
και να έχουν άδεια άσκησης οικονομολογικού επαγγέλ¬ 
ματος από το Οικονομικό Επιμελητήριο Ελλάδος, σύμ¬ 
φωνα με τις κείμενες διατάξεις. 

Η αμοιβή των ορκωτών ελεγκτών - λογιστών, οι οποίοι 
έχουν τα άνω προσόντα, ορίζεται σύμφωνα με τις κείμε¬ 
νες διατάξεις. 

Άρθρο 30 
Τελική διάταξη 

Για τα θέματα που δεν προβλέπονται από το παρόν Κα¬ 
ταστατικό ισχύουν οι διατάξεις περί ανωνύμων εταιρειών, 
όπως εκάστοτε ισχύουν. 

ΑΚΡΟΤΕΛΕΥΤΙΟ ΑΡΘΡΟ 
Έναρξη ισχύος 

Η ισχύς του παρόντος Νόμου αρχίζει από τη δημοσίευ¬ 
σή του στην Εφημερίδα της Κυβερνήσεως. 

Παραγγέλλομετη δημοσίευσητου παρόντος στην Εφη¬ 
μερίδα της Κυβερνήσεως και την εκτέλεσή του ως Νόμου 
του Κράτους. 


Αθήνα, 4 Μαρτίου 2005 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ 


ΟΙ ΥΠΟΥΡΓΟΙ 

ΕΣΩΤΕΡΙΚΩΝ, ΔΗΜΟΣΙΑΣ 
ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ 

ΠΡ. ΠΑΥΛΟΠΟΥΛΟΣ 


ΟΙΚΟΝΟΜΙΑΣ 
ΚΑΙ ΟΙΚΟΝΟΜΙΚΩΝ 

Γ. ΑΛΟΓΟΣΚΟΥΦΗΣ 


ΑΝΑΠΤΥΞΗΣ 


ΥΓΕΙΑΣ 

ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ 


Δ. ΣΙΟΥΦΑΣ 


Ν. ΚΑΚΛΑΜΑΝΗΣ 


ΔΙΚΑΙΟΣΥΝΗΣ 

Α. ΓΙΑΠΑΛΗ ΓΟΥΡΑΣ 

Π. ΤΑΤΟΥΛΗΣ 


Θεωρήθηκε και. τέθηκε η Μεγάλη Σφραγίδα του Κράτους. 
Αθήνα, 4 Μαρτίου 2005 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΑΝΑΣΤΑΣΗΣ ΠΑΠΑΛΗΓΟΥΡΑΣ 

